Colette Brix (DF), 2002-04-11:
Det her er en ordentlig omgang, hold da op, bål og brand og ild.
Forslaget lægger op til, at vurderingen af, om en konkurrencebegrænsning er en direkte eller nødvendig følge af offentlig regulering, skal påhvile den enkelte ressortansvarlige minister.
Dette er et positivt forslag, da
det vil sikre en ensartethed i afgørelserne.
Det vil forbedre retssikkerheden for erhvervslivet.
Yderligere ligger der i forslaget, at begrundede udtalelser af Konkurrencerådet kan afgives, såfremt rådet finder, at den offentlige regulering eller offentlige støtteordning medfører konkurrenceskadelig virkning, og ikke længere blot skal forelægges ressortministeren, men også økonomi- og erhvervsministeren.
Dette er ligeledes positivt, da det vil medføre en mulighed for at tage et bredere erhvervspolitisk hensyn i de enkelte sager.
Generel
forhøjelse
bødeniveauet
: Ja, det er vigtigt at kunne straffe med store bøder for store, grove brud på konkurrencereglerne, men da den nuværende danske lov ikke i princippet sætter en øvre grænse for størrelsen af bøder, mener jeg, at det er opfyldt, og at loven derfor ikke behøver at ændres.
Er der noget, jeg har misforstået, så retter jeg det gerne.
Forslagets kommentar om at bringe det danske bødeniveau op på det europæiske forstår jeg godt.
Det må da et eller andet sted også blive lidt vanskeligt, men det må vi jo så tage stilling til senere, da de europæiske lande opererer med vidt forskellige niveauer.
Det er helt fra 6 mio. kr. op til 509 mio. kr., men selvfølgelig kan vi jo da også ende et sted her i lille Danmark.
For at have mulighed for de store bøder og måske vigtigst - allervigtigst - at sende et signal om, at brud på konkurrenceloven er en stor lovovertrædelse, kunne dette fremgå af bemærkningerne til lovforslaget. Udvidelse af myndighedernes beføjelser i forbindelse med kontrolundersøgelser: Dette forslag er en klar svækkelse af virksomhedernes retssikkerhed og udsætter dem samtidig for en urimelig risiko, idet risikoen for tab af data vil blive forøget, og selv i tilfælde, hvor data ikke går tabt, kan en fjernelse af data fra virksomheden være til stor skade for den daglige drift. Forslaget indebærer også mulighed for, at Konkurrencestyrelsen får adgang til virksomhedens eksternt placerede edb-oplysninger.
Myndighederne har, som reglerne er i dag, mulighed for at kopiere information og i tilfælde af, at dette ikke umiddelbart er muligt, forsegle computere, servere m.v. I tilfælde af at virksomheden får mulighed for at overvære kontrolundersøgelsen, ses dette tiltag ikke som en svækkelse af retssikkerheden, hvorfor forslaget selvfølgelig godt kan støttes, og skulle det være helt umuligt at få en virksomhed til at aflevere materialet, må man have en form for passus, så man kan få fat i materialet.
Man kan jo endnu ikke skyde ejeren.
Endelig lægger forslaget op til, at Konkurrencerådet kan skønne over, hvorvidt rådets afgørelse samt korrespondance med ministre og andre offentlige institutioner skal offentliggøres.
Dette er et uacceptabelt forslag, da det må være klart, at gennemsigtighed er helt afgørende for retssikkerheden, ikke mindst på områder, hvor afgørelserne kan have stor betydning for de involverede parter
Det bør dog bemærkes, at offentliggørelse kun kommer på tale, når der er faldet afgørelse i sagen.